钦定古今图书集成/历象汇编/乾象典/第028卷 > 北史 > 《高允传》
## 钦定古今图书集成/历象汇编/乾象典/第028卷 > 北史 > 《高允传》

允与司徒崔浩述成《国记》。时浩集诸术士，考校汉元
以来日月薄蚀、五星行度，并讥前史之失，别为《魏历》
以示允。允曰：“善言远者，必先验于近。且汉元年冬十
月，五星聚于东井，此乃历术之浅事。今讥汉史而不
觉此谬，恐后之讥今，犹今之讥古。”浩曰：“所谬云何？”允
曰：“按《星传》，金、水二星常附日而行。冬十月，日旦在尾、
箕，昏没于申南，而东井方出于寅北，二星何因背日
而行？是史官欲神其事，不复推之于理。”浩曰：“欲为变
者何所不可？君独不疑三星之聚，而怪二星之来？”允
曰：“此不可以空言争，宜更审之。”时坐者咸怪，唯东宫
少傅游雅曰：“高君长于历，当不虚言也。”后岁馀，浩谓
允曰：“先所论者，本不经心。及更考究”，果如君语。以前
三月聚于东井，非十月也。又谓雅曰：“高允之术，阳源
之射也。”众乃叹服。允虽明于历数，初不推步，有所论
说。惟游雅数以灾异问允，允曰：“昔人有言，知之甚难，
既知复恐漏泄，不如不知也。天下妙理至多，何遽问
此。”雅乃止。